recursal/SuperWikiNEXT-32B huggingface dataset:
7,92 × 57 mm Mauser
**8×57 mm** er en tysk riflepatron. Moderne varianter kalles formelt **8×57mm** av SAAMI og **8 × 57 IS**  av CIP (hvor IS står for *Infanterie Spitze*). Patronen kalles noen ganger også **7,92 × 57 mm Mauser**, men dette er ikke et offisielt navn.[] Amerikansk litteratur bruker noen ganger forkortelsen JS, men dette er en feiltolkning som stammer fra feilaktig oversettelse av datidens tyske skrifttype.

Historie
--------

Patronen ble designet av den tyske geværkommisjon for Gewehr 88 (1888 Kommisjonsrifle) og senere brukt i Mauser sylinderlåsrifler. Den ble offisielt innført i Tyskland i 1888 som «M/88 7,92x57mm I» (Infanteri) og brukte en 8.08mm kule. I 1905 ble en ny versjon som brukte en noe større kule (8.2mm kulediameter) innført. Denne fikk benevnelsen «7,92x57mm IS», «8x57mm IS» eller «8x57mm JS», det siste pga. likheten mellom "I" og "J" i datidens skriftsnitt. I USA fikk den benevnelsen «8mm Mauser» eller «8x57mm JS». Det var den utstrakte bruken i Mauserriflene som gjorde at patronen fikk «Mauser» i navnet etter hvert, til tross for at de ikke opprinnelig designet patronen.

Å skyte en 8x57IS-patron i en rifle kamret for 8x57I medfører risiko for kammersprengning på grunn av forskjellen i kulediameter.

Bruk
----

* Gewehr 88 sylinderlåsrifle
* Gewehr 98 sylinderlåsrifle
* Karabiner 98k sylinderlåsrifle
* ZB vz 24 sylinderlåsrifle
* ZB vz 26 lett maskingevær
* ZB vz 30 lett maskingevær
* MG34 maskingevær
* MG42 maskingevær
* FG42 lett maskingevær
* Zastava M76 skarpskyttergevær

Se også
-------

* Liste over patrontyper
* Kategori:Skytevåpen i kaliber 7,92 mm

Referanser
----------

1. ↑  Braathen, Erik (1998). *Ladeboken*. [Asker]: Våpenlitteratur AS. s. 404-405. ISBN 8291361045.

Eksterne lenker
---------------

* (en) 7.92 x 57 mm Mauser – kategori av bilder, video eller lyd på Commons Rediger på Wikidata
Nødetatene på Drottninggatan etter angrepet
**Terrorangrepet i Stockholm 7. april 2017** ble utført ved at en lastebil kjørte inn i kjøpesenteret Åhléns City, drepte fem mennesker, og skadet femten på Drottninggatan.

Lastebilen skal ha blitt stjålet fra bryggeriet Spendrups fredag ettermiddag, like før hendelsen. Bryggerisjåføren losset varer i en tverrgate til Drottninggatan da en maskert mann hoppet inn i bilen og kjørte avsted. Bryggerisjåføren prøvde å stoppe lastebilen, men ble påkjørt og lettere skadd.

Politiet ga beskjed om at det ikke var trygt å oppholde seg i sentrum etter angrepet, og ba folk forlate området samt togstasjonen og T-banesystemet.

Statsminister Stefan Löfven sa på en pressekonferanse at angrepet etter alt å dømme er en terrorhandling.

Politiet fant ingen sprengstoff da de først gjennomsøkte lastebilen.
Natt til lørdag opplyste kilder at politiet hadde funnet en veske med en hjemmelaget bombe i førerhuset, men dette har ikke politiet offisielt bekreftet eller avkreftet.

Gjerningsmann
-------------

Senere samme kveld pågrep politiet en 39 år gammel mann fra Usbekistan, Rakhmat Akilov, som innrømte å ha stått bak angrepet. Usbekeren skal ha søkt om oppholdstillatelse i Sverige i 2014, men fikk avslag i juni 2016. Han fikk et utvisningsvedtak på slutten av året, med beskjed om å forlate landet selv innen fire uker. Da mannen ikke gjorde det, ble saken oversendt til politiet i slutten av februar 2017, hvorpå mannen ble etterlyst av politiet.

Referanser
----------

1. 1 2
2. ↑  «Stockholm lorry rams crowds, killing at least three people». *BBC News* **(engelsk)**. 7. april 2017. Besøkt 7. april 2017.
3. ↑  NRK. «Lastebilangrep i Stockholm». *NRK* **(norsk)**. Besøkt 7. april 2017.
4. ↑  Geir Barstein (28. april 2017). «Ytterligere én person død etter lastebilterroren i Stockholm.». NRK. Besøkt 28. april 2017.
5. ↑  «Spendrups: Lastbilen som körde på folk på Drottninggatan blev stulen». *Aftonbladet* **("sv")**. Besøkt 7. april 2017.
6. 1 2
7. 1 2  NRK. «Dette vet vi om angrepet i Stockholm». *NRK* **(norsk)**. Besøkt 7. april 2017.
8. ↑  «Lastbil har kört in i folkmassa i Stockholm – minst tre döda». *Expressen* **(svensk)**. Besøkt 7. april 2017.
9. 1 2
10. ↑  «Rakhmat Akilov (39) siktet for Stockholm-terroren». *Verdens Gang*. 9. april 2017.
11. ↑  «Terrormistenkt 39-åring skulle utvises fra Sverige». *Dagbladet.no* **(norsk)**. 9. april 2017. Besøkt 9. april 2017.
**Ma Bufang** (forenklet kinesisk: 马步芳; tradisjonell kinesisk 馬步芳; pinyin: *Mǎ Bùfāng*; Wade–Giles: *Ma Pufang*; født 1903 i Linxia som i dag er i provinsen Gansu i Kina, død 31. juli 1975 i Jidda i Saudi-Arabia) var en muslimsk kinesisk general og politiker som spilte en viktig rolle som guvernør i Qinghai.

Ma tilhørte det muslimske hui-folket og fikk militær trening i Beijing i Republikken Kinas første år. Etter at sentralregjeringens makt ble svekket i 1920-årene støttet han innledningsvis krigsherren Feng Yuxiang, men allierte seg omkring 1927 med Chiang Kai-shek. I midten av 1930-årene ble han guvernør og krigsherre i Qinghai-provinsen, noe han forble fram til 1949, da kommunistene grunnla Folkerepublikken Kina. Ma flyktet da til Saudi-Arabia sammen med 200 slektninger og han bodde der større del av tiden fram til sin død.

Referanser
----------

1. ↑   BDRC Resource ID P1PD110066[Hentet fra Wikidata]

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** NLA **·** NKC
 |
**Ma Chao** (tradisjonell kinesisk: 馬超; forenklet kinesisk: 马超, pinyin: *Mǎ Chāo*; født 176 i det som i dag er Xingping i provinsen Shaanxi i Kina, død 222), stilnavn **Mèngqǐ** (孟起), var en kinesisk (3/4 qiang, 1/4 hàn) general aktiv på slutten av Han-dynastiet og begynnelsen av de tre rikers tid i Kinas historie. 

Mǎ Chāo var Ma Tengs eldste sønn, og overtok etter Tengs død hans stilling i Liangzhou, hvor han sammen med sin blodsbror Han Sui styrte over provinsen. I 211 startet Ma Chao og Han Sui et felttog mot hàn-statsministeren Cao Cao, og ble siden beseiret i slaget ved Tongguan, men vant to år senere beleiringen av Jicheng. Siden tjente Chao under Zhang Lu og deretter under Shu Hans grunnlegger Liu Bei, som han ble lojal mot helt fram til sin død i 222, da 47 år gammel. 

I 1300-tallsromanen *Beretningen om de tre kongedømmer* av Luo Guanzhong er Chao en av heltene. Her er han kjent som "Ma Chao den strålende" på grunn av sin rustning og sine kampferdigheter, og sammen med Guan Yu, Zhang Fei, Zhao Yun og Huang Zhong er han en av Liu Beis "fem tigergeneraler." Han blir ikke minst husket for en duell mot Zhang Fei i slaget ved Jiamengguan, da hen fremdeles tjente under Zhang Lu.
**Fiqh** (فقه) er en islamsk rettsvitenskap som ble utviklet på 700- og 800-tallet. Den praktiseres i fire forskjellige rettsskoler innen sunni: Hanafi, Maliki, Shafi'i og Hanbali. Innen sjia praktiseres to rettsskoler: Usuli og Akhbari. En person som er utdannet innen fiqh kalles for faqih.

Sharia er «stien Allah har pekt ut for mennesker». Den inneholder normer og regler som kan veilede mennesker inn på denne stien. Det er dermed et lovverk med påbud som reflekterer disse normene og reglene. Sharia baserer seg på Koranen og Hadith. Imidlertid finnes det spørsmål som ikke er direkte besvart i sharia. Da må man bruke andre prinsipper for å komme fram til rettledning. I fiqh benyttes derfor to prinsipper i tillegg til Koranen og Hadith: Muslimer vil tolke dette ulikt avhengig av blant annet fortolkningstradisjon, tilhørighet til lovskole m.m. 

Qiyas vil si at man trekker slutninger ut fra det i Koranen og Hadith som ligner mest på den problemstillingen som skal vurderes. For eksempel omtaler ikke sharia bruk av kokain. Da vil man ta utgangspunkt i forbudet mot alkohol. Siden alkohol og kokain har likeartede effekter på et menneske, kan man resonnere seg fram til et forbud mot bruk av kokain ved hjelp av dette prinsippet.

Ijma vil si enighet blant de rettslærde. Ifølge Hadith uttalte Muhammed at «mitt fellesskap vil aldri bli enige om en feiltakelse». På denne bakgrunn anses beslutninger som de muslimske rettslærde er enige om, som en del av fiqh.

Fiqh betegner dermed det samlede resultatet av disse kildene:

Koranen + Hadith + Qiyas + Ijma = Fiqh

Referanser
----------

1. ↑  Glasse, Cyril (2001): *The New Encyclopedia of Islam*, Altamira, s. 141
2. ↑  Rian & Eidhamar (1995): *Jødedom og Islam*. Høyskoleforlaget, 2.utg. s. 173

| * v
* d
* r
Islam |
| --- |
| Tro | 
* Allah
* Tawhid
* Koranen
* Sunna
* Hadith
* Sunniislam
* Sjiaislam

 |
| Liv | 
* Islams fem søyler:
* Shahadah (trosbekjennelse)
* Salah (bønn)
* Zakat (veldedighet)
* Saum (faste)
* Hajj (pilegrimsreise)

* Ramadan
* Id al-adha
* Id al-fitr
* Moské
* Mihrab
* Islamske høytider
* Halal

 |
| Ledere | 
* Muhammed
* Fatima
* Abu Bakr
* Ali
* Sahaba
* Islams profeter
* Imam
* Mulla
* Muezzin

 |
| Historie | 
* Islamsk arkitektur
* Kaba
* Mekka
* Al-Haram
* Islams historie
* Kalif
* Sirat Rasul Allah
* Islamsk kunst
* Islamsk astronomi
* Islamsk kalender
* Kvinner i islam
* Sufisme
* Salafisme
* Ahmadiyya
* Drusere
* Bahai
* Islamisme
* Nation of Islam
* Wahhabisme

 |
| Rettslære | 
* Sharia
* Fiqh
* Fatwa
* Halal
* Ammanbudskapet

 |
| 
* Kategori:Islam
* Islamsk ordliste
* Islam i Norge

 |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** GND
 |
«Koloni» har flere betydninger.
En **koloni** er et landområde som ligger utenfor moderlandets grenser, som oftest erobret ved makt eller som nybygging på andre øyer. De mest kjente og omfattende eksemplene på kolonier er den europeiske (særlig den britiske og franske) koloniseringen av Amerika, Australia, Afrika og deler av Asia.

De fleste koloniene lå på andre kontinenter eller øyer, men også her finnes det unntak; den russiske koloniseringen av Sibir foregikk over land.

Det er de greske bystatenes kolonisering av nye landområder, slik som vestkysten av Tyrkia, Krimhalvøya, Sicilia og Spania, som er de første kjente koloniseringene. Bakgrunnen for denne koloniseringen var et økende behov for å flytte sitt befolkningoverskudd til nye områder. En lignende årsak lå bak den europeiske utvandringen til Amerika på 1800-tallet.

Se også
-------

* Kolonisering i antikken
* Oversikt over Wikipedias artikler om kolonihistorie
* Det britiske imperiet
* Danmark-Norges kolonier
* Norgesveldet

Referanser
----------

1. ↑  UIB

|  |  |
| --- | --- |
| Oppslagsverk/autoritetsdata | Store norske leksikon **·** GND **·** LCCN **·** BNF **·** BNF (data) **·** NDL **·** NKC
 |
Michael Wittmann mens han var SS-Obersturmführer
**Obersturmführer** var en grad som ble benyttet i det nasjonalsosialistiske Tyskland innen *Schutzstaffel* (**SS**) og *Sturmabteilung* (**SA**). Den kan oversettes til norsk som «*overstormfører*». Den ble først benyttet i 1932 som følge av at SA vokste slik at det ble behov for flere offisersgrader. Samtidig ble den også innført i SS.

En SA-Obersturmführer ledet ofte et kompani på ca. 100 mann. Innen SS kunne en Obersturmführer blant annet være både stabsoffiser, offiser i Gestapo, leder i konsentrasjonsleir eller troppsjef i Waffen-SS. 

Både innen SS og SA tilsvarte graden Obersturmführer graden *Oberleutnant* i Wehrmacht, eller tilsvarende løytnant på norsk.

Nordmenn som hadde denne graden under andre verdenskrig var blant andre Fredrik Jensen, Sophus Buck M. Kahrs, Rolf Ugelstad, Richard Børresen, Tor Marstrander, Oscar Olsen Rustand, Finn Rustad, Kristian Prytz, Peter Thomas Sandborg, Martin Skjefstad, Otto Andreas Holmen, Rolf Wirum, Harald N. Sødahl, Ole Brunæs, Hans Georg Holter, Thorvald Thronsen, Ola O. Furuseth, Frode Halle og Thorelius Dahl.

  

* Obersturmführer kragespeilObersturmführer kragespeil


|  |  |  |
| --- | --- | --- |
| Lavere grad:**Untersturmführer** | ***Grad i SS og SA*****Obersturmführer** | Høyere grad:**Hauptsturmführer** |
**Dai Zhen** (tradisjonell kinesisk: 戴震, pinyin: *Dài Zhèn*, Wade-Giles: *Tai Chen*, født 19. januar 1724 i Xiuning i Anhui i Kina, død 1. juli 1777) var en fremragende vitenskapsmann under Qing-dynastiet. Han bidro innenfor områdene matematikk, geografi, fonologi og filosofi. Han regnes av noen som Qing-tidens fremste konfucianske filosof. Han var en fremragende kjenner av *Liji*, en av de konfucianske klassikere.

Dai Zhens filosofiske bidrag støttet opp om skoleretningene for Han-lærdom og evidentiell lærdom, som kritiserte den neokonfucianske Song-lærdomskolen. Selv kan han på en måte sies å stå *realisme*-retningen innen nykonfucianismen nærmest. For det var især to kritikker Dai Zhen rettet mot den idealistiske retning innen neokonfucianismen. Han mente at dens fokus på introvert selvgranskning var gal, ettersom sannheten var å finne ved granskningen av den ytre verden. Dessuten mente han at de menneskelige lyster var en god og nødvendig del av den menneskelige erfaring, og at det å utestenge de menneskelige lyster fra filosofiens sfære hadde den dårlige følge at det dermed ble vanskeligere å forstå og kontrollere sine følelser, og dessuten umulig å utvikle empati for andre mennesker.

Referanser
----------

1. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
2. 1 2   Brockhaus Enzyklopädie, Brockhaus Online-Enzyklopädie-id dai-zhen[Hentet fra Wikidata]
3. 1 2   China Biographical Database[Hentet fra Wikidata]
4. ↑   LIBRIS, libris.kb.se, utgitt 15. oktober 2012, besøkt 24. august 2018[Hentet fra Wikidata]

Kilder
------

* Elman, Benjamin A. *From Philosophy to Philology: Intellectual and Social Aspects of Change in Late Imperial China.* Cambridge, MA: Council on East Asian Studies, 1984.
* Internet Encyclopedia of Philosophy: Dai Zhen
* Encylopedia of Religion: Dai Zhen

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Brockhaus Enzyklopädie **·** Encyclopædia Universalis **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NLA **·** NDL **·** NKC **·** CiNii
 |
**Knittelvers** er tysk eller nordgermansk stikisk poesiform (hvor verseradene følger uten mellomrom eller i lengre diktverk i ujevnt plasserte mellomrom) fra middelalderen med ganske fri rytme. Knittelvers ble hyppig brukt på en form for prosafortellinger som hadde rim.

Den eneste regelen med knittelvers er at det alltid må rime på to påfølgende radene (*parrim*). I hver verserad skal det finnes tre eller fire betonte stavelser, i midten av raden en *cesur* (pause eller takthvile) og i slutten av hver rad et rim eller en assonans. 

Det har blitt hevdet at knittelvers er oppkalt etter den tyske poeten og abbeden Benedikt Knittel (død 1732), men det er ikke riktig. Oversatt betyr knittelvers rett og slett «vers på rim». Flere middelalderromanser, som *Eufemiavisene*, og rimkrøniker som *Erikskrøniken* ble skrevet på knittelvers. En tysk forfatter som i særlig grad er knyttet til poesiformen er Hans Sachs. I moderne tid skrev Henrik Ibsen større deler av *Peer Gynt* på knittelvers. 

På engelsk er knittelvers betraktet som mindreverdig eller av liten litterær verdi, og nedsettende kalt for «doggerel», antagelig avledet fra dog (= hund), antyder enten stygghet eller usmakelig (som i mat «kun passende for en hund»). Det engelske begrepet er første gang dokumentert på 1200-tallet, og det synes ikke som det eksisterte et tilsvarende begrep for «frie» vers. 

Mens poesi på tidlig middelalder og tidligere var kompleks og med strenge regler, var knittelvers en form for «modernisme» med sitt enkle formuttrykk. I moderne tid har flere engelske poeter, eksempelvis Ogden Nash, Pam Ayres og Christina Rossetti, tilsynelatende skrevet knittelvers eller *doggerel*. I uttrykket er disse diktene enkle, kanskje også med åpenbare tekniske feil, men ved nærlesning viser seg å være både skarpsindige og underholdende med stundom en humoristisk eller satirisk effekt. Generelt har bruken av knittelvers i hovedsak ebbet ut siden slutten av 1800-tallet, eller når det benyttes er det enten amatører eller en bevisst forsøk på å antyde banal poesi.

Portal: Litteratur

|  |  |
| --- | --- |
| Oppslagsverk/autoritetsdata | Store norske leksikon **·** Gyldendals Teaterleksikon **·** Encyclopædia Britannica **·** Brockhaus Enzyklopädie
 |
**George Walter Anderson** (født 1893 i Cheetham, Manchester, England, død 1959) var fotballspiller for Manchester United. 

Hans rolle på banen var som angriper. Ligadebuten for Manchester United kom 9. september 1911 mot Everton (1. divisjon, 2-1, hjemme, ca. 20,000 tilskuere). Klubber: Waterloo Road Board School (junior), Broughton St.James´, Broughton Wellington, Salford United, Bury (mars 1910), Manchester United (80 kampe, 37 mål). Fra Bury til Manchester United i september 1911 for £50 (som 18-åring). Vinner av North Salford League, Haworth cup og Manchester League (med Salford United). 

Toppscorer for Manchester United: 1913/14 (15 mål) og 1914/15 (10 mål). Gikk til Belfast United (Nord-Irland) i februar 1916, uten å fortelle styret i Manchester United om dette (og overgangen ble stoppet av «The Football League»). I 1918 ble han arrestert (og fikk 8 måneder i fengsel), for svindel angående tipping på fotballkamper. Hans yngre bror, Thomas Anderson, signerte for Bolton Wanderers i 1921.

Karriere
--------

| Klubb | Ses | Kamper | Mål | Div | Plass | FA-cup | Liga-cup | E-cup | Manager |
| --- | --- | --- | --- | --- | --- | --- | --- | --- | --- |
| Manchester United | 1911/12 | 1 | 0 | 1 | 13 | 4. runde | - | - |  |
| Manchester United | 1912/13 | 24 | 12 | 1 | 4 | 3. runde | - | - |  |
| Manchester United | 1913/14 | 32 | 15 | 1 | 14 | 1. runde | - | - |  |
| Manchester United | 1914/15 | 23 | 10 | 1 | 18 | 1. runde | - | - |  |

Referanser
----------

1. ↑  Sanchez, Raf (2011-02-07) Family's fight to clear United star jailed in match-fixing scandal 94 years ago Arkivert 16. desember 2019 hos Wayback Machine. Manchester Evening News

  


|  |  |
| --- | --- |
| Oppslagsverk/autoritetsdata | Prabook
 |
**George Turner** (født 28. mai 1935 i Insterburg, Østpreussen) er en tysk jurist og politiker.

Han tok Abitur i 1955 og studerte jus fra 1955 til 1959. I 1960 tok han doktorgraden og i 1963 den annen juridiske statseksamen i Hamburg. I 1966 habiliterte han seg. I 1968 ble han vitenskapelig råd og professor ved det tekniske universitetet i Clausthal. Fra 1970 til 1986 var han president for universitetet i Hohenheim, og fra 1979 til 1983 dessuten president for den vesttyske rektorkonferansen.

I 1986 ble han utnevnt til partiløs senator for vitenskap og forskning i Eberhard Diepgens regjering i delstaten Berlin. Etter CDUs valgnederlag i 1989 gikk han av.

Fra 1989 til 2000 var Turner professor ved universitetet i Hohenheim og samtidig gjesteprofessor ved Humboldt-universitetet. Etter at han ble emeritert har han vært virksom som rådgiver, bl.a. for mediekonserner som Verlagsgruppe Georg von Holtzbrinck.

Referanser
----------

1. ↑   Munzinger Personen, Munzinger IBA 00000015677, besøkt 9. oktober 2017[Hentet fra Wikidata]
2. ↑   Gemeinsame Normdatei, besøkt 1. april 2015[Hentet fra Wikidata]

  


|  |  |
| --- | --- |
| Oppslagsverk/autoritetsdata | Deutsche Biographie **·** VIAF **·** GND **·** LCCN **·** ISNI **·** SUDOC **·** Munzinger (iba)
 |
**George Washington Cottle** (født 1811, død 6. mars 1836 ved Alamo misjonsstasjon) var en soldat fra Republikken Texas som døde i slaget ved Alamo.

Personlige liv
--------------

Cottle ble født i Missouri og kom til Texas med sine foreldre, mange søsken og tre kusiner den 6. juli 1829 og seg ned i DeWitts koloni.

Han giftet seg med sin kusine Eliza Cottle (datter av hans onkel Isaac Cottle) 7. november 1930. De fikk en datter kalt Melzenia i 1831, men skilte seg kun tre år senere den 7. oktober 1934. 21. juni 1835 giftet han seg på nytt med Nancy (Curtis) Oliver, enke etter John Oliver. Tvillingsønnene hans Thomas Jackson Cottle og George Washington Cottle jr. ble født 31. mars 1836, bare 25 dager etter at faren døde i krig. Begge tvillingene døde som spedbarn. Nancy Curtis Oliver Cottle giftet seg senere på nytt. Denne ganger med John C. Cooksey.

Slaget ved Alamo og hans død
----------------------------

Da de meksikanske troppene nærmet seg Sør Gonzales i september 1835 var Cottle en av mennene som fikk i oppgave å samle forsterkninger, for så å komme tilbake å kjempe mot meksikanerne i slaget ved Gonzales 2. oktober samme året.[]

24. februar 1836 vervet han seg i Gonzales kompaniet under løytnant George C. Kimbell og red med 32 andre soldater til Alamogarnisonen 1. mars. Han ble drept fem dager senere i slaget ved Alamo. Cottle County i Texas er oppkalt etter ham.

Referanser
----------

1. ↑  Handbook to Texas Online
2. ↑  www.findagrave.com

|  |  |
| --- | --- |
| Oppslagsverk/autoritetsdata | Prabook **·** Geni
 |
**George Ticknor** (født 1. august 1791 i Boston, død samme sted 26. januar 1871) var en amerikansk litteraturhistoriker. Ticknor ble advokat i 1813, men ble tiltrukket av litteratur og foretok i 1815–19 en studiereise til mellom- og det sørlige Europa, hvor han studerte to år i Göttingen. Han var i 1820–35 professor i fransk og italiensk litteratur ved Harvard University samt holdt forelesninger om den moderne litteraturens stormenn i USA, hvor man tidligere ensidig hadde konsentrert seg antikkens forfattere. I årene 1835–38 reiste han igjen til Europa. 

Ticknors hus (til venstre ), Park Street, Boston, 1850-tallet
Ticknors *History of Spanish Literature* (tre bind, 1849; utgitt i flere opplag og oversatt til flere språk) er et klassisk arbeid innen den spanske litteraturhistorien og på samme tid en historie over Spanias sivilisasjon. Videre skrev han biografier om Gilbert du Motier, marki av Lafayette (1825), og William Hickling Prescott (1864). Ticknor donerte sin sjeldne rike boksamling til Boston Public Library.

Referanser
----------

1. 1 2   Encyclopædia Britannica Online, Encyclopædia Britannica Online-ID biography/George-Ticknor, besøkt 9. oktober 2017[Hentet fra Wikidata]
2. 1 2   Social Networks and Archival Context, SNAC Ark-ID w6gh9hkk, besøkt 9. oktober 2017[Hentet fra Wikidata]
3. ↑   Find a Grave 125826586[Hentet fra Wikidata]
4. 1 2   Geni.com[Hentet fra Wikidata]

Kilder
------

* GeorgeTicknor i *Norrøn familiebok* (andre opplaget, 1919)

|  |  |
| --- | --- |
| Oppslagsverk/autoritetsdata | Encyclopædia Britannica **·** Deutsche Biographie **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ULAN **·** NLA **·** BNE
 |
**Terrorangrepet på Bali 2002** den 12. oktober 2002 fant sted i turistdistriktet i nærheten av to populære nattklubber i byen Kuta på den indonesiske øyen Bali. En selvmordsbombe og en bilbombe drepte ialt 202 mennesker, deriblant 88 australiere, 38 indonesere, 20 briter samt ofre fra over tyve andre nasjonaliteter.

En tredje bombe utenfor USAs ambassade forårsaket mindre skade.

Den militante islamistiskw organisasjonen Jemaah Islamiyah, som blant annet har tilknytning til Al Qaida og Taliban, påtok seg ansvaret for angrepet.

Angrepet
--------

En Mitsubishi varebil av typen L300, hvor bilbomben som gikk av ved Sari Club var gjemt.
Kl 23:05 (15:05 norsk tid): En selvmordsbomber detonerte en bombe gjemt i ryggsekken hans inne på nattklubben Paddy's Pub.

20 sekunder senere gikk en kraftigere bilbombe av utenfor Sari Club. Den var plassert i en hvit varebil av typen Mitsubishi L300. Eksplosjonen etterlot et én meter dypt krater. Da de to første bombene var utløst, stod Paddy's Pub og Sari Club i brann. En mindre bombe ble også sprengt utenfor den amerikanske ambassaden før bombeangrepet mot nattklubbene, men denne bomben forårsaket mindre skader enn bombene mot nattklubbene.

### Etterspill

Tre mennesker ble dømt til døden for angrepet. Etter midnatt 7. november 2008 ble samtlige henrettet ved skyting.

Det ble reist et minnesmerke der Paddy's pub sto.

Referanser
----------

1. ↑  «The Black Banners». Arkivert fra originalen 18. oktober 2014. Besøkt 3. mars 2014.
2. ↑  AFP (6. oktober 2003). «'Al-Qaeda financed Bali' claims Hambali report». *The Sydney Morning Herald*.

|  |  |
| --- | --- |
| Oppslagsverk/autoritetsdata | LCCN
 |
Dekret fra tyske militære myndigheter vedrørende portforbud på Jersey 1941. Alle Kanaløyene ble okkupert av Hitler-Tyskland under andre verdenskrig fra 30. juni 1940 til 1945.
Erklæring om unntakstilstand i Oslo, Aker, Asker og Bærum, innført av den tyske okkupasjonsmakten under krigen i forbindelse med melkestreiken i september 1941. Fra Nasjonal Samlings partiavis *Fritt Folk*.
**Unntakstilstand** er en ekstraordinær krisetilstand der statsorganene blir tildelt særlige fullmakter for å kunne avverge truende eller inntrådte farer. Det kan dreie seg om trusler mot det sivile samfunnet for eksempel naturkatastrofer, eller trusler mot statens eksistens, for eksempel et politisk opprør.

Begrunnelse og former for unntakstilstand
-----------------------------------------

Grunnene for å innføre unntakstilstand kan være omstendigheter som truer samfunnets struktur eller eksistens. Unntakstilstand erklæres normalt av statens overhode, eller den som besitter nasjonens suverenitet, ettersom suverenen er hevet over loven, og har juridisk makt til å oppheve den normale rettsorden. Unntakstilstand erklæres oftest som følge av naturkatastrofer, sivile uroligheter, krig eller lignende.[]

Man kan skille mellom sivil og militær unntakstilstand. Under en sivil unntakstilstand ligger makten hos regjeringen, mens den under en militær unntakstilstand vil være ivaretatt av det militære.

Norge
-----

Noen land har lovgivning om hvor og når en regjering kan erklære en unntakstilstand, og om hvilke rettigheter tilstanden kan ha innflytelse på.[]

I Norge er det ingen lover som bruker ordet unntakstilstand, men beredskapslovene gjøres gjeldende dersom krig, krigslignende tilstand eller liknende forhold forhindrer Stortinget i å tre sammen, og gir Kongen myndighet til å iverksette nødvendige tiltak.

Unntakstilstanden i Midt-Norge varte fra 6. oktober til 12. oktober 1942 og gjaldt for Trondheim og deler av Sør-Trøndelag, hele Nord-Trøndelag samt Grane herred i Nordland.

Referanser
----------

1. ↑  Bildung, Bundeszentrale für politische. «Ausnahmezustand | bpb». *bpb.de* **(tysk)**. Besøkt 19. mars 2020.
2. ↑

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Encyclopædia Universalis **·** GND **·** NKC
 |
***Prins Thomas*** er debutalbumet til Prins Thomas. Det ble lansert av Full Pupp i 2010. Albumet ble godt mottatt av musikkanmeldere verden over. På nettstedet Metacritic har albumet en gjennomsnittlig score på 74 av 100, basert på ti anmeldelser, noe som indikerer «generelt gode kritikker».

Da *Prins Thomas* ble gitt ut, hadde Prins Thomas allerede vært vært en sentral aktør i klubb-miljøet i Oslo i nesten to tiår. Musikkanmelderne betrakter debuten hans som ett steg bort fra det typiske «Oslo-disco»-soundet han selv hadde vært med på å forme. 

Dagens Næringslivs musikkanmelder Audun Vinger peker på to forhold: «For det første er det i stor grad bruk av virkelige instrumenter her - bass, trommer, keyboards, en trompet - fremført med en amatørs stødige eleganse og tungenrettimunnenhet. For det andre er det et seriøst utvidet discobegrep her, med solide forbindingspunkt til såkalt krautrock.»

Pitchforks anmelder Andrew Gaerig mener musikken beveger seg bort fra «de fleste definsjoner av dansemusikk» og mot et musikalsk uttrykk inspirert av «1970s tysk musikk og avant-garde-komposisjon.» Han tror Prins Thomas har gravd seg ned i krautrock-legender som Cluster, Neu! og Manuel Göttsching, og kritiserer skiva for å føles som «et fan-arbeid, en studie.»

Spor
----

1. «Ørkenvandring» (8:30)
2. «Uggebugg» (8:42)
3. «Slangemusikk» (9:50)
4. «Sauerkraut» (10:15)
5. «Wendy Not Walter» (9:29)
6. «Nattønsket» (7:06)
7. «Åttiåtte» (6:15)

Referanser
----------

1. ↑   «Prins Thomas - Prins Thomas», *Metacritic.com*
2. ↑  
	* Audun Vinger (27. mars 2010). «Prinsen fra provinsen». I: *Dagens Næringsliv Morgen*, side 74
3. ↑  
	* Andrew Gaering (14. april 2010). Anmeldelse av *Prins Thomas*, *Pitchforkmedia.com*

|  |  |
| --- | --- |
| Oppslagsverk/autoritetsdata | MusicBrainz
 |
**Oberste SA-Führer** var en embetstittel som ble brukt av kommandanten for Sturmabteilung (SA) i Tyskland fra 1920 til 1945. Den begynte raskt å fungere som en grad.

I 1930 tok Adolf Hitler personlig over som kommandant for SA, og han forble *Oberste SA-Führer* inntil det tredje rikes sammenbrudd. I praksis ble SA i denne perioden ledet av en person med tittelen *SA-Stabschef.* 

Det var ingen egen uniform eller insignier, og tittelen var strengt tatt ikke en paramilitær grad. Hermann Göring, som var kjent for sin fascinasjon for uniformer, fikk laget en uniform med hakekorsarmbind med hvite striper som anga rang. Emil Maurice, derimot, bar den vanlige brune SA-skjorten med hakekorsarmbånd uten spesielle symboler.

Liste over embetsinnehavere
---------------------------

* Emil Maurice (1920–1921)
* Hans Ulrich Klintzsche (1921–1923)
* Hermann Göring (1923)
* *Ingen* (1923–1925; SA oppløst etter ølkjellerkuppet)
* Franz Pfeffer von Salomon (1926–1930)
* Adolf Hitler (1930–1945)

  



|  |  |  |
| --- | --- | --- |
| Lavere grad:**SA-Stabschef** | ***Grader i Sturmabteilung*****Oberste SA-Führer** | Høyere grad:***ingen*** |
Thommesengården ligger på Friholmen ved Pollen midt i Arendal sentrum  Foto: Karl Ragnar Gjertsen 
**Thommesengården** er en kjøpmannsgård i Kirkegaten på Friholmen i Arendal sentrum. Gården er oppført etter den store bybrannen i 1868, og var klar til innflytting i 1872. Kjøpmannsgården var sentrum for virksomheten til Handelshuset Thommesen - Smith. Virksomheten omfattet bl.a. skipsrederi, skipsbyggeri og tømmerhandel. 

Det var Hanne Marie Dorothea Thommesen (født Aalholm), enke etter Thor Thommesen som fikk bygget huset. I første etasje var kontorene for handelsvirksomheten. Andre og tredje etasje var bolig for familien. I fløybygningen var det blant annet stall for hester. 

Arkitekt for gården var Nestor Georgius Thomassen i Christiania. Han var utdannet i München og Berlin, og tegnet skolebygninger og villaer i Christiania. De beste fagfolk ble engasjert i arbeidet med Thommesengården, bl.a. det italienske stukkatørfirmaet Brødrene Guidotti. 

I 1979 – 1983 ble gården restaurert etter undersøkelser av Riksantikvaren. Fasaden ble malt i sine opprinnelige farger, og nesten alle gipsornamentene ble fornyet. Innvendig dekor ble kopiert, blant annet i trapperommet. Malermester Giovanni Sabadelli sto for dekormalingen. Firmaet Drange & Aanensen Arkitektkontor sto for restaureringen. 

I 1990 fikk gården Aust-Agder fylkes bygningsvernpris.

Referanser
----------

1. ↑  Gunnar Molden (1998). *Seilskutebyen Arendal =: Arendal - the town of sailing ships*. Oslo: ARFO. s. 80-85. ISBN 8291399077.
***Usynlig mann*** (originaltittel *Invisible Man*) er en roman utgitt i 1952, skrevet av den amerikanske forfatteren Ralph Ellison. Den er den eneste av EIlisons romaner som ble utgitt mens han levde. I 1953 mottok han National Book Award for denne romanen. Romanen tar opp sosiale og intellektuelle problemstillingene som afroamerikanere møtte tidlig på 1900-tallet, blant annet svart nasjonalisme, forholdet mellom svart identitet og marxisme, og den reformistiske rasepolitikken til Booker T. Washington, foruten spørsmål om individ og personlig identitet. Boken ble utgitt på norsk i 2005, oversatt av Christian Rugstad.

Romanens hovedtema er at samfunnets svake er usynlige. Som tittelen antyder er hovedfiguren usynlig grunnet at alle ser ham som en stereotyp, ikke som en ekte person. Mens fortellerstemmen ofte beklager seg over hans tilstand av usynlighet i samfunnet, kommer han til å omfavne denne til sist. Han innser at det er et antall fordeler som tillater ham å forbli uoppdaget og lite iøynefallende. Gjennom hele teksten blir hans navn ikke oppgitt. Selv når han blir gitt en dekkenavn for sitt arbeid for Brorskapet avslører han ikke sitt egentlige navn for leseren.

Både hovedpersonen i Ellisons *Usynlige mann* og hos H.G.Wells’ *Den usynlige mann* er likt kledd; begge benytter hatt og briller som forkledning. Ellisons roman kan også sammenlignes med Fjodor Dostojevskijs roman fra 1864, *Opptegnelser fra et kjellerdyp*.

Ellison benytter seg av en rekke metaforer, bilder og hentydninger for å fremme de emosjonelle og intellektuelle virkningen av sin roman. Det er også en del referanser til jazz, og Ellison benytter musikkspråket for å karakterisere dypere lag av scene. Louis Armstrongs jazz, gatebluesen til Peetie Wheatstraw (scenenavnet til bluessangeren William Bunch), og gospelsangens hjertefølte solo benyttes som sentrale metaforer for Ellisons flytende og tidvis surrealistiske handling. Blindhet og mørke er også motiver som følges side om side med metaforer som lys og utsikt som kan forstås som sannhet og kunnskap.

Se også
-------

* Afroamerikansk litteratur

Portal: Litteratur

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** OCLC **·** GND **·** LCCN **·** BNF **·** BNF (data) **·** SUDOC **·** NLA
 |
Kart som viser mulige utbredelsesruter for mennesker basert på mitokondrium-DNA.   
Svarte linjer viser tenkte utbredeløsesveier. Siffer og farger viser tusentalls år før nåtiden. Bokstaver oppgir mitokondriegrupper.  

I dette kartet er Afrika plassert oppe til venstre, Australia nede til venstre, den isdekte Nordpolen i midtet og Amerika til høyre.
**Ut av Afrika II** er i paleoantropologien en teori om at anatomisk moderne mennesker startet vandringen fra Afrika inn i Eurasia for ca 100 000 år siden. Genetiske studier og fossile funn viser at arkaisk homo sapiens, utviklet moderne mennesker (homo sapiens idaltu) i Afrika et sted mellom 200 000 og 60 000 år siden, og at en grein av disse på et eller annet tidspunkt mellom 125 000 og 60 000 år siden vandret ut og erstattet homo erectus, homo heidelbergensis og neandertalere.

Datoen for emigrasjonen har blitt satt til 60 000 år siden basert på genetikk, men den kan ha funnet sted så tidlig som 125 000 år siden i henhold til arkeologiske funn i Arabia.

Se også
-------

* Ut av Afrika I

Referanser
----------

1. ↑  Reid GBR, Hetherington R (2010). *The climate connection: climate change and modern human evolution*. Cambridge, UK: Cambridge University Press. s. 64. ISBN 0-521-14723-9.
2. ↑  Meredith M (2011). *Born in Africa: The Quest for the Origins of Human Life*. New York: PublicAffairs. ISBN 1-58648-663-2.
3. ↑  Armitage SJ, Jasim SA, Marks AE, Parker AG, Usik VI, Uerpmann HP; Jasim; Marks; Parker; Usik; Uerpmann (januar 2011). «The southern route "out of Africa": evidence for an early expansion of modern humans into Arabia». *Science*. 331 (6016): 453–6. Bibcode:2011Sci...331..453A. PMID 21273486. doi:10.1126/science.1199113. CS1-vedlikehold: Flere navn: forfatterliste (link)
**8 cm Feldkanone M 05** var en feltkanon brukt av Østerrike-Ungarn under den første verdenskrigen. Kanonen var en konvensjonell design i sin samtid med bruk av et utdaterte konstruksjonstrekk, kanonløpet er lagd i stålbronse fremfor stål. Østerrike-Ungarn hadde i lang tid problemer med å fremstille stål av god kvalitet for kanonfremstilling. Utviklingen av den nye feltkanonen for den østerriksk-ungarske hæren ble langvarig ettersom det tok tid for produsentene å finne fram til den rette rekylmekanisme og lukkemekanisme. Nye forsinkinger som skyldes produksjonsproblemer gjorde at kanonen ikke kom i tjeneste før 1907.

Etter den første verdenskrigens slutt ble originalmodellen oppgitt til fordel for den nyere modellen beregnet på fjellkrigføring, M 05/08 som kunne være enkelt å demontere inn i tre separate lastedeler. Den italienske betegnelsen på disse kanonene man hadde i egne tjeneste var Cannone da 77/28 modello 5/8, og den tyske betegnelsen under den andre verdenskrigen var 7,65 cm FK 5/8(ö) eller (t) og 7,65 cm FK 300(j) for erobrede kanoner tatt i Østerrike, Tsjekkoslovakia og Jugoslavia.

Overlevende eksempler
---------------------

En kanon av type M 5/8 foran andre artilleristykker på det sørafrikanske museet om landets militære historie.
En 8 cm Model 5/8 er bevart i det sørafrikanske museet South African National Museum of Military History i Johannesburg.

Referanser
----------

1. ↑  Austro-Hungarian Artillery s. 192-199
2. ↑  Austro-Hungarian Artillery s. 199-202

Litteratur
----------

* The Austro-Hungarian Artillery from 1867 to 1918, M. Christian Ortner, 2007 ISBN 978-3-902526-13-7

Eksterne lenker
---------------

* (en) 8 cm M. 5/8 – kategori av bilder, video eller lyd på Commons Rediger på Wikidata

Portal: Første verdenskrig
Oberösterreichs flagg
Oberösterreichs statsflagg
**Oberösterreichs flagg** er delt i hvitt over rødt. Flagget er i størrelsesforholdet 2:3. 
Fargene er delstatens tradisjonelle og er avledet av Oberösterreichs våpen. Første felt viser her en gul ørn på svart, mens andre felt er delt i hvitt og rødt. Oberösterreichs farger ble bekreftet 21. september 1904, etter å ha vært i bruk siden 1800-tallets første halvdel. Delstatens senere forfatninger og lovgivning har ved hver anledning videreført fargene. Oberösterreichs flagg og andre symboler ble sist regulert ved lov av 3. juli 1997.

I tillegg til Oberösterreich fører også Salzburg, Tirol, Vorarlberg og Wien flagg i rødt og hvitt. Fargene er også Østerrikes nasjonalfarger og benyttes i Østerrikes flagg.

Flagget forekommer i to varianter, med og uten våpenet. Flagget med våpen er statsflagg til bruk for delstatens myndigheter, mens flagget uten våpen er til bruk for delstatens innbyggere.

Litteratur
----------

Peter Diem: *Die Symbole Österreichs*, Wien, 1995

Eksterne lenker
---------------

* Farben (Fahne und Flagge) des Landes Oberösterreich
* Landesgesetz vom 3. Juli 1997 über die oberösterreichischen Landessymbole
* Symbole der Republik Österreich av Peter Diem
**Marco Fu Ka-chun** kjent som **Marco Fu** (født 8. januar 1978 i Hongkong) er en hongkongkinesisk profesjonell snookerspiller.

Fu ble profesjonell i 1998 og kom samme år til finalen i Grand Prix hvor han tapte 2–9 for Stephen Lee. Som en følge av dette steg han raskt på verdensrankingen og nådde 15.-plass i  sesongen 2000/2001.

Selv om Fu ble spådd en topplasseringen innen snooker sank prestasjonene og han falt nedover på rankingen. Han klarte imidlertid å komme inn i topp 16 foran sesongen 2004/2005.

Han gjorde seg bemerket i VM i 2006 og kom til semifinalen mot Peter Ebdon. Etter at han lå under 9–15 vant han syv av de neste åtte partiene og tvang fram et avgjørende parti. Til tross for Fu sin opphenting vant Ebdon partiet.

Suksessen i VM kan for en stor del tilskrives treningen Fu gjorde sammen med tidligere verdensmester Terry Griffiths. Selv om de tidligere hadde samarbeidet var det først før VM at Fu gjorde de nødvendige endringene i teknikken som skulle vise seg verdifulle.

Han har utført et maksimum break i sin karriere, dette gjorde han i 2000.

Den 21. oktober 2007 vant han sin første rankingturnering. Han beseiret tidligere verdensmester Ronnie O'Sullivan i finalen i Grand Prix med 9–6, han ble dermed den tredje asiatiske spilleren, etter James Wattana og Ding Junhui, som har vunnet en rankingturnering. I desember 2008 kom han til finalen i UK Championship, men tapte med knappest mulig margin for Shaun Murphy med 9–10. I november 2013 kom han til finalen i International Championship og etter å ha ledet matchen flere ganger tapte han igjen med knappest mulig margin for Ding Junhui med 9–10.

Referanser
----------

1. ↑   countrylicious.com[Hentet fra Wikidata]

Eksterne lenker
---------------

* (en) Marco Fu – kategori av bilder, video eller lyd på Commons Rediger på Wikidata
* (en) Marco Fu – CueTracker Rediger på Wikidata

* (en) Marco Fu – TheSports.org Rediger på Wikidata
Klara kyrka, Stockholm, 1727. Kopperstick av Carl Ludvig von Schantz efter förlaga av den hollandske kopperstikkeren, etseren og tegneren Johannes van den Aveelen. Illusjon i Jöran Nordbergs bok *Sankta Clara minne*, som ble utgitt 1727.
**Carl Ludvig von Schantz** (født 15. mai 1681 i Stockholm, død 25. mars 1734) var en svensk arkeolog og embetsmann.

Carl Ludvig von Schantz var sønn av Ludvig von Schantz og Christina Fineman og giftet seg første gang i 1715 med Hedvig Eleonora Törnhielm og andre gang i 1720 med Elias Brenners datter Maria Aurora. Han skal ha fått en beskyttet oppvekst med ekstra mye undervisning i tegning. Han ble satt som tegner ved Antikvitetsarkivet i 1703 og ble utnevnt til assessor samme sted i 1719. I tiden han var tegner studerte han ved siden v sine arbeidsoppgaver genealogi, heraldikk, numismatikk og runologi. De kunnskapene han skaffet seg innen heraldikken brukte han da han utformet slektsvåpen til familier som nylig var blitt adlet. Men da Nils Tungelfeldt fikk enerett på å skape heraldiske våpen i 1718 ble han tvunget til å slutte med denne typen bigeskjeft. Hans forskning om runeskrift resulterte i en avhandling om primstaven, som oppbevares ved Kungliga biblioteket. Han skrev også det lite kildekritisk genealogiske verket *Matrikel öfwer Sweriges rikes ridderskap och adel* (1731).

Noen av hans tegninger var med som illustrasjoner i Jöran Nordbergs bok *S. Clara minne* som ble utgitt i 1727. Carl Ludvig von Schantz skrev for øvrig en ættebok over eldre og nyere svenske familier, to slektstavler over den Helmfeltske ætten, en redegjørelse for Cronstedtske myntkabinettet med mere. Arbeidene ble imidlertid ikke trykte. Han etterlot seg et dyrebart bibliotek som delvis var arvet fra svigerfaren Mårten Törnhielm.

Kilder
------

* (sv) Schantz, 2. Karl Ludvig von i *Nordisk familjebok* (2. utgave, 1916)
* *Svenskt konstnärslexikon* del V sid 53-54, Allhems Förlag, Malmö.

Referanser
----------

1. ↑  (sv) Schantz, 2. Karl Ludvig von i *Nordisk familjebok* (2. utgave, 1916)
2. ↑  Matrikel öfwer Sweriges rikes ridderskap och adel Libris
3. ↑  Libris

|  |  |
| --- | --- |
| Oppslagsverk/autoritetsdata | VIAF **·** ISNI **·** LIBRIS
 |
**Hamadan**, også kjent under navnet *Hamedan* (persisk: همدان) er en by i Iran og administrasjonssenteret for provinsen Hamadan. Byen har omkring 272 000 innbyggere. Det bor flere tyrkere og kurdere i byen.

Byen ligger ved den nordøstlige foten av fjellet Alvadan, på det stedet hvor oldtidens Ekbatana lå. Byen ligger rundt 400 km sørvest for Teheran. Hamadan var en av flere hovedsteder til Akamenide-dynastiet og den har blitt henvist til på flere varianter av det samme navnet gjennom dens lange historie: *Hagmatana* (gammelpersisk), *Ekbatana* (gresk tolkning av *Hagmatana*) og flere forandringer eller feil uttalelser av de forrige to i etterfølgende århundrer. Hagmatana er antatt å ha vært hovedstaden til Media.

Shirin Ebadi, vinner av Nobels fredspris i 2003, ble født i Hamadan.

De kurdiske stammene i Hamadan-området er Jamiri, Juzikān, and Šāhjān.

Referanser
----------

1. ↑  .
2. ↑
3. ↑

Kilder
------

* (no) Hamadan i Store norske leksikon

Eksterne lenker
---------------

* Offisielt nettsted Rediger på Wikidata

* (en) Hamadan – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** GND **·** LCCN **·** BNF **·** BNF (data) **·** NKC **·** GeoNames **·** MusicBrainz
 |
**Terrorbalanse** var det som forhindret atomkrig mellom USA og Sovjetunionen under den kalde krigen gjennom ideen om garantert gjensidig ødeleggelse, at frykten mellom nasjonene ble balansert av frykten for en atomkrig som ville ramme det ene landet like mye som det andre. Begrepet har siden blitt brukt utenom den kalde krigen, men da i en mindre grad.

* Enkelt forklart: Hvis du angriper meg, så angriper jeg deg.

Med terrorbalanse som militær strategi oppnår en at krig blir meningsløst, og slik var terrorbalansen med på å hindre at krig brøt ut mellom de balanserende partene. Det er fortsatt tro på at garantien om gjensidig ødelegging er en garanti for fred.

Mutually assured destruction (MAD)
----------------------------------

Utdypende artikkel: Garantert gjensidig ødeleggelse

*Mutually assured destruction*, eller «garantert ødeleggelse av begge sider», ble sett på som en måte å garantere fred på. En viktig forutsetning for å oppnå «MAD» var at ingen part kunne slå ut den andre før denne rakk å reagere, slik at også den som gikk til angrep først selv skulle bli ødelagt. For å bevare slik likevekt fantes to alternative strategier:

* 1. Sikring og/eller kamuflering av egne våpensystemer (engelsk *ride out*). Løsningen på dette alternativet ble bruk av missilbærende ubåter, SLBM.
* 2. Slå tilbake ved første varsel (engelsk *launch on warning*), det vil si å avfyre egne ICBM med det samme fiendens missiler ble registrert skutt ut. Her måtte hver part ha minst 15 minutters varsel.

Referanser
----------

1. ↑  «3. verdenskrig, bensinpris og fotball-VM. Slik styrer Putin verdens største land på direkten foran TV-kameraene.». *aftenposten.no*. Aftenposten. 7. juni 2018. Besøkt 2. mars 2019. «– Det er trist å innrømme det, men garantien om gjensidig ødeleggelse er en garanti for fred, sa Putin.»

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi
 |
**Unni Lund** (født 15. juli 1914 i Sandefjord, død 7. september 2007 i Bærum) var en norsk kunstmaler.

Lund var utdanna ved Statens håndverks- og kunstindustriskole og Statens kunstakademi i Oslo, samt ved Konsthögskolan i Stockholm. 

Hun hadde utsmykningsoppdrag ved Tveita skole (glassmosaikk) og Stig skole (kobber og glass) i Oslo, ved Hotell Sheraton (relieff) i Bærum og ved Anders Jahres fabrikker.

Lund hadde tallrike utstillinger, både separat og som medlem av gruppa De grå pantere. Hun var aktiv som maler heilt opp i en alder av 92 år.

Arbeider av henne er kjøpt inn av blant annet Nasjonalgalleriet, Riksgalleriet, Norsk kulturråd og Stockholm by.

Referanser
----------

1. ↑   Artists of the World Online, AKL Online kunstner-ID 00321747[Hentet fra Wikidata]
2. 1 2   Norsk kunstnerleksikon, Norsk kunstnerleksikon ID Unni\_Lund, besøkt 9. oktober 2017[Hentet fra Wikidata]
3. 1 2   KulturNav, KulturNav-ID e45d9153-dd83-4621-9275-3ef7de8e4a68, besøkt 9. oktober 2017[Hentet fra Wikidata]
4. ↑   Norsk kunstnerleksikon, nkl.snl.no[Hentet fra Wikidata]

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk kunstnerleksikon **·** KulturNav
 |
**Unntaket som bekrefter regelen** er et uttrykk. Uttrykket brukes for å forklare et unntak til en regel, for fortsatt å hevde regelens gyldighet. Ved å bruke dette uttrykket, benytter man seg av regelen formulert som "det finnes ingen regel uten unntak". Denne regelen er opphav til et paradoks. Hvis man bruker regelen på seg selv, må det altså finnes et unntak til denne regelen også. Det vil si at det faktisk finnes en regel uten unntak. Dette fører til en selvmotsigelse, og paradokset er et faktum. 

Den hyppigst forekommende anvendelsen av uttrykket opptrer der hvor man gjennom egen synsing mener å ha kommet frem til en begripelig regelmessighet og orden i gitte kjensgjerningers forløp, som man deretter stolt har formulert. Når regelen så ved et senere følgende moment viser seg ikke å samsvare med den foreliggende virkelighet, kan man avfeie foreteelsen ved å henvise til det bekreftende unntak og således unngå å tape ansikt.

En annen tolking av uttrykket innebærer å tolke ordet regel som "det som er vanlig", heller enn "en lovtekst". Da kan man tenke seg tilfeller hvor det å finne et unntak faktisk bekrefter at man har en regel i utgangspunktet. Eksempelvis vil det å finne en lovtekst med dårlig norsk være et unntak fra regelen om at lovtekster som regel har god norsk. Dermed vil det faktum at dårlig norsk er et unntak sette fokus på at regelen er god norsk, og dermed "bekrefte regelen". Tilsvarende vil andre eksempler på avvikende adferd nettopp belyse at standard adferd er standard adferd, og dermed kan betraktes som en regel.